**REPUBLIKA HRVATSKA**

**ZAGREBAČKA ŽUPANIJA**

**OPĆINA BISTRA**

**Općinsko vijeće**

KLASA:021-01/25-01/

URBROJ:238-2-01-25-01

Na temelju članka 17., članka 30. stavka 1. točke 8. i članka 289. Zakona o socijalnoj skrbi (Narodne novine broj 18/22, 46/22, 119/22, 71/23, 156/23 i 61/25) i članka 46. Statuta Općine Bistra (Službeni glasnik Općine Bistra broj 2/21), Općinsko vijeće Općine Bistra na svojoj \_\_. sjednici održanoj dana \_\_\_\_\_\_. 2025. godine, donijelo je sljedeću

O D L U K U

o izmjeni i dopuni

Odluke o socijalnoj skrbi Općine Bistra

Članak 1.

U Odluci o socijalnoj skrbi Općine Bistra (Službeni glasnik Općine Bistra broj 14/22) (u daljnjem tekstu: Temeljna Odluka) mijenja se članak 16. na način da se u stavku 1. **brišu riječi „elementarne nepogode“**.

U preostalom dijelu članak 16. ostaje nepromijenjen.

Članak 2.

Članak 19. stavak 2. mijenja se na način da **umjesto riječi „do 3.000,00 kuna/398,17 €, sada stoje riječi „do 400,00 €**.“

Članak 3.

Iza članka 19. Temeljne Odluke dodaje se **novi članak 19.a** koji glasi:

„U situacijama kada na nekretnini koju korisnik koristi za stanovanje uslijed elementarne nepogode (požar, poplava, potres) nastane velika materijalna šteta, a ujedno su ugroženi životi ljudi, općinski načelnik može pojedinačnom odlukom odobriti jednokratnu pomoć vlasniku/korisniku nekretnine, u maksimalnom iznosu do 1.000,00 eura.

U slučaju odobravanja jednokratne pomoći za štetu opisanu u prethodnom stavku, ne primjenjuju se odredbe ove Odluke iz stavka 2. članka 16. (uvjet prihoda).

U slučaju nastanka štete na nekretnini opisane u ovom članku, uz zahtjev za jednokratnu pomoć vlasnik/korisnik nekretnine dužan je dostaviti uvjerenje o prebivalištu, dokaz o vlasništvu/korištenju nekretnine za stanovanje i dokaz o šteti na objektu (fotografije, policijski zapisnik, zapisnik vatrogasaca i sl.)“.

Članak 4.

Iza točke 3.4. Jednokratna novčana pomoć za opremu novorođenog djeteta, **dodaje se točka**

**„3.4.1. Jednokratna novčana pomoć za djecu s invaliditetom“** kao **i članak 21.a** koji glasi:

**„**Djeci s prebivalištem na području Općine Bistra s utvrđenim invaliditetom 3. i 4. skupine, temeljem zahtjeva roditelja/skrbnika, odobriti će se jednokratna novčana pomoć u iznosu od 1.800,00 eura godišnje, odnosno 150,00 eura mjesečno, kao pomoć za podmirenje troškova terapijskog liječenja.

Novčana pomoć iz prethodnog stavka ovog članka neće se odobriti ukoliko je dijete već korisnik iste ili slične pomoći iz drugog/ih izvora.

Uz zahtjev za jednokratnu novčanu pomoć roditelj/skrbnik obavezan je dostaviti rješenje o utvrđenom stupnju invaliditeta i uvjerenje o prebivalištu, za sebe i dijete.

Novčana pomoć iz ovog članka isplatiti će se u dva jednaka obroka (u mjesecu lipnju i prosincu za tekuću godinu), odnosno razmjerno, ovisno o trenutku predaje zahtjeva.

Članak 5.

U preostalom dijelu Temeljna Odluka ostaje nepromijenjena.

Članak 6.

Ova Odluka stupa na snagu osmog dana od dana objave u Službenom glasniku Općine Bistra, a primjenjuje se od 1. siječnja 2026. godine.

Predsjednica Općinskog vijeća

 Danijela Maršić Peica

**Obrazloženje**

1. Pravni temelj za donošenje akta:

Jedinice lokalne samouprave zadužene su za obavljanje djelatnosti socijalne skrbi sukladno članku 17. st. 1. Zakona o socijalnoj skrbi. Člankom 289. st. 1. istog Zakona propisano je kako su jedinice lokalne samouprave dužne osigurati sredstva za obavljanje djelatnosti socijalne skrbi sukladno istom Zakonu kao i zakonima kojima se uređuje financiranje jedinica lokalne i područne (regionalne) samouprave, u skladu sa socijalnim planom i mrežom socijalnih usluga na svojem području.

1. Osnovna pitanja i prikaz stanja:

Odlukom o socijalnoj skrbi Općine Bistra propisane su djelatnosti socijalne skrbi koje su u njezinoj nadležnosti kao i naknade u sustavu socijalne skrbi za koje su sredstva osigurana općinskim proračunom.

Temeljnom Odlukom o socijalnoj skrbi zajamčena je jednokratna pomoć građanima/obiteljima koji su se našli u položaju trenutačne materijalne ugroženosti te radi toga nisu u mogućnosti podmiriti neke osnovne životne potrebe. Ostvarivanje navedenog prava *vezano je i ovisi o* *uvjetu prihoda* samca/kućanstva.

Nadalje, istom Odlukom propisana je mogućnost odobravanja jednokratne pomoći *ostalim osobama* koje zbog trenutačne materijalne ugroženosti izazvane izvanrednim okolnostima nemaju sredstava za podmirenje osnovnih životnih potreba, a *neovisno o uvjetu prihoda* samca/kućanstva. Ovaj tip jednokratne pomoći odobrava pojedinačnom odlukom općinski načelnik. Ukupan iznos ovih jednokratnih pomoći ne može biti veći od 398,17 eura po samcu/kućanstvu u jednoj kalendarskoj godini.

Na prijedlog općinskog načelnika ovom izmjenom Temeljne Odluke želi se osigurati jednokratna pomoć vlasniku/korisniku nekretnine u slučaju nastanka veće štete na objektu namijenjenom stanovanju (elementarna nepogoda s mogućom ugrozom života ljudi) u maksimalnom iznosu do 1.000,00 eura. Pojedinačnu odluku o odobravanju i visini pomoći donosi općinski načelnik.

Na prijedlog općinskog načelnika ovom izmjenom Temeljne Odluke također se želi osigurati jednokratna novčana pomoć za djecu s utvrđenim invaliditetom 3. i 4. skupine, a koja imaju prebivalište na području Općine Bistra. Ovaj oblik jednokratne pomoći iznosio bi 1.800,00 eura godišnje, a isplaćivao bi se u dva jednaka obroka, u lipnju i u prosincu. Odredba o ovom obliku jednokratne pomoći bila bi u primjeni od 1. siječnja 2026. g.

1. Procjena financijskih sredstava:

Godišnje Jedinstveni upravni odjel Općine Bistra zaprimi okvirno jedan do dva zahtjeva za jednokratnu novčanu pomoć zbog nastanka velike materijalne štete na stambenim objektima (zbog elementarne nepogode uz moguću ugrozu ljudskih života) te su sredstva za odobravanje takve pomoći osigurana u Proračunu Općine Bistra.

Do pripreme prijedloga ove Odluke interes za ostvarivanjem prava na jednokratnu novčanu pomoć za djecu s invaliditetom iskazalo je 13 roditelja (za 13-ero djece).

Sredstva za istu svrhu biti će osigurana u Proračunu Općine Bistra za 2026. godinu.